
Betegtájékoztató: Információk a felhasználó számára

Febuxostat Sandoz 80 mg filmtabletta

Febuxostat Sandoz 120 mg filmtabletta 
febuxosztát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz. 

· Tartsa meg a betegtájékoztatót, mert a benne szereplő információkra a későbbiekben is szüksége lehet. 

· További kérdéseivel forduljon kezelőorvosához vagy gyógyszerészéhez. 

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak. 

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 

A betegtájékoztató tartalma

1.
Milyen típusú gyógyszer a Febuxostat Sandoz filmtabletta és milyen betegségek esetén alkalmazható? 

2.
Tudnivalók a Febuxostat Sandoz filmtabletta szedése előtt 

3.
Hogyan kell szedni a Febuxostat Sandoz filmtablettát? 

4.
Lehetséges mellékhatások 

5.
Hogyan kell a Febuxostat Sandoz filmtablettát tárolni? 

6.
A csomagolás tartalma és egyéb információk 

1.
Milyen típusú gyógyszer a Febuxostat Sandoz filmtabletta és milyen betegségek esetén alkalmazható? 
A Febuxostat Sandoz filmtabletta a febuxosztát hatóanyagot tartalmazza, ami köszvény kezelésére szolgál. Ebben a betegségben túlzott mennyiségben termelődik a szervezetben egy húgysav (urát) nevű vegyület. Egyeseknél a húgysav olyan mértékben szaporodhat fel a vérben, hogy a vegyület a továbbiakban nem oldódik fel. Ha ez bekövetkezik, urát-kristályok képződnek az ízületekben és azok körül, illetve a vesékben. A kristályok valamely ízületben hirtelen fellépő heves fájdalmat, bőrpírt, melegséget és duzzanatot okozhatnak (úgynevezett köszvényes roham). Kezelés nélkül nagyobb lerakódások, úgynevezett köszvényes csomók képződhetnek az ízületekben vagy azok körül. Ezek a csomók károsíthatják az ízületet és a csontot. 

A Febuxostat Sandoz filmtabletta a húgysavszint csökkentésével fejti ki hatását. A húgysavszintet napi egy Febuxostat Sandoz filmtabletta bevételével alacsony értéken tartva megállítható a kristályok felhalmozódása, és idővel enyhíthetők a panaszok. A húgysavszintet elegendően hosszú időn keresztül alacsony szinten tartva a köszvényes csomók is megkisebbíthetők. 

A Febuxostat Sandoz filmtabletta felnőttek kezelésére alkalmazandó. 

2.
Tudnivalók a Febuxostat Sandoz filmtabletta szedése előtt 

Ne szedje a Febuxostat Sandoz filmtablettát 

· ha allergiás a febuxosztátra vagy a gyógyszer (6. pontban felsorolt) egyéb összetevőjére. 

Figyelmeztetések és óvintézkedések 

A Febuxostat Sandoz filmtabletta szedése előtt beszéljen kezelőorvosával: 

· ha Önnek már volt vagy jelenleg is van szívelégtelensége, egyéb szívpanasza vagy agyi érkatasztrófája (sztrókja). 

· ha jelenleg vesebetegsége van, vagy korábban volt és/vagy súlyos allergiás reakciót okozott Önnél az allopurinol (köszvény kezelésére szolgáló gyógyszer). 

· ha májbetegsége van vagy korábban volt, illetve, ha eltérések voltak a májfunkciós vizsgálati eredményeiben. 

· ha már kezelik magas húgysavszint miatt, amit a Lesch-Nyhan-szindróma okoz (ritka, örökletes állapot, melyben a vér húgysavszintje túl magas). 

· ha pajzsmirigybetegsége van. 

Ha allergiás reakciót tapasztal a Febuxostat Sandoz filmtabletta szedése során hagyja abba a gyógyszer szedését (lásd 4. pont). Az allergiás reakciók tünetei a következők lehetnek: 

· kiütés, beleértve a súlyos formákat is (például hólyagképződés, csomók, viszkető vagy hámló kiütések), viszketés 

· a végtagok vagy az arc megdagadása 

· nehézlégzés

· láz, megnagyobbodott nyirokcsomókkal 

· akár szív- és keringésleállással járó súlyos, életet veszélyeztető allergiás reakció is előfordulhat.

Kezelőorvosa dönt arról, hogy a Febuxostat Sandoz filmtablettával való kezelést véglegesen meg kell-e szakítania. 

Potenciálisan életet veszélyeztető bőrkiütések (Stevens–Johnson-szindróma) előfordulásáról is beszámoltak a Febuxostat Sandoz filmtablettával való kezeléssel kapcsolatban, ami kezdetben a törzsön vöröses, céltáblaszerű vagy kerek foltok megjelenésével jár, melyek közepén gyakran hólyagképződés is megfigyelhető. Ezzel együtt fekélyek is megjelenhetnek a szájban, a torokban az orrban, a nemi szerveken, illetve kötőhártyagyulladás (vörös, duzzadt szemekkel) is kísérheti. A kiütés tovább súlyosbodhat kiterjedt hólyagképződéssel és a bőr hámlásával járó állapottá. 

Amennyiben Önnél Stevens–Johnson-szindróma alakult ki a Febuxostat Sandoz filmtablettával való kezelés során, akkor soha többé nem szedheti ezt a gyógyszert. Ha Önnél kiütés jelentkezik, vagy a fent felsorolt bőrreakciókat tapasztalja, azonnal kérjen orvosi segítséget, és mondja el, hogy ezt a gyógyszert szedi. 

Ha éppen köszvényes rohama zajlik (hirtelen kezdődő, heves ízületi fájdalom, az ízület nyomásérzékennyé válik, kivörösödik, meleg és duzzadt), várja meg, amíg a köszvényes roham megszűnik, és csak ezután kezdje el a Febuxostat Sandoz filmtablettával való kezelést. 

Egyeseknél a köszvényes rohamok fellángolhatnak bizonyos, a húgysavszintet szabályozó gyógyszerek szedésének elkezdésekor. Nem mindenkinél következik be fellángolás, de Önnél is kialakulhat, a Febuxostat Sandoz filmtabletta szedése ellenére, legfőképpen a kezelés első néhány hetében, hónapjában. Fontos, hogy tovább szedje a Febuxostat Sandoz filmtablettát még a köszvény heveny fellángolása során is, mert a Febuxostat Sandoz filmtabletta továbbra is hat, és csökkenti a húgysavszintet. Idővel ritkulnak, ill. kevésbé lesznek fájdalmasak a köszvényes rohamok, ha minden nap tovább szedi a Febuxostat Sandoz filmtablettát. 

Előfordulhat, hogy kezelőorvosa más gyógyszereket is rendel, amennyiben szükséges, hogy ezáltal segítse elő a heveny fellángolások tüneteinek (pl. ízületi fájdalom és duzzanat) megelőzését vagy enyhítését. 

Azoknál a betegeknél, akinek nagyon magas a húgysavszintje (pl. akik daganatellenes kemoterápiában részesülnek), a húgysavszintcsökkentő gyógyszerekkel végzett kezelés a xantin felhalmozódásához vezethet a húgyutakban, lehetséges kőképződéssel. 

Kezelőorvosa vérvizsgálatot rendelhet el azért, hogy ellenőrizze, rendben van-e az Ön májműködése. 

Gyermekek és serdülők 

Ne adja ezt a gyógyszert 18 éves életkor alatti gyermekeknek, mivel a kezelés hatásosságát és biztonságosságát ebben a korcsoportban nem igazolták. 

Egyéb gyógyszerek és a Febuxostat Sandoz filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is. 
Különösen fontos tájékoztatnia kezelőorvosát vagy a gyógyszerészt arról, ha a következő vegyületek bármelyikét tartalmazó gyógyszereket szed, mivel ezek kölcsönhatásba léphetnek a Febuxostat Sandoz filmtablettával, ami miatt kezelőorvosa megfontolhatja az ennek megfelelő intézkedéseket: 

· merkaptopurin (rákbetegség kezelésére használatos), 

· azatioprin (immunválasz elnyomására használatos), 

· teofillin (asztma kezelésére használatos). 

Terhesség és szoptatás 

Nem ismert, hogy a Febuxostat Sandoz filmtabletta károsítja-e a magzatot. A Febuxostat Sandoz filmtabletta nem alkalmazható a terhesség ideje alatt. Nem ismert, hogy a Febuxostat Sandoz filmtabletta bejut-e az anyatejbe. Nem szedheti a Febuxostat Sandoz filmtablettát, ha Ön csecsemőt szoptat vagy ezt tervezi. 

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével. 

A készítmény hatásai a gépjárművezetéshez és a gépek kezeléséhez szükséges képességekre 

Tudnia kell, hogy szédülés, álmosság, homályos látás, zsibbadás és bizsergő érzés jelentkezhet a kezelés során és nem szabad vezetnie vagy gépeket kezelnie ha ez Önnél is előfordul. 

A Febuxostat Sandoz filmtabletta laktózt tartalmaz 

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert. 

A Febuxostat Sandoz filmtabletta nátriumot tartalmaz

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

3.
Hogyan kell szedni a Febuxostat Sandoz filmtablettát? 

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.  

· Az ajánlott adag naponta egy tabletta. A buborékcsomagolás hátoldalára rányomtatták a hét napjait, hogy ezáltal könnyebben ellenőrizhesse, hogy minden nap bevette-e az adagját. 

· A tablettát szájon át kell bevenni; és étellel vagy anélkül egyaránt bevehető. 

Köszvény 

A Febuxostat Sandoz 80 mg-os és 120 mg-os filmtabletta formájában áll rendelkezésre. Kezelőorvosa az Ön számára leginkább megfelelő hatáserősséget rendeli. 

Akkor is folytassa a Febuxostat Sandoz filmtabletta mindennapi szedését, ha nem jelentkezik a köszvény heveny fellángolása, vagy köszvényes roham. 

Ha az előírtnál több Febuxostat Sandoz filmtablettát vett be 

Véletlen túladagolás esetén kérje kezelőorvosa tanácsát vagy forduljon a legközelebbi kórház baleseti/sürgősségi osztályához. 

Ha elfelejtette bevenni a Febuxostat Sandoz filmtablettát 

Ha kihagyta a Febuxostat Sandoz filmtabletta egy adagját, vegye be, amint eszébe jut, kivéve, ha már csaknem elérkezett a következő adag bevételének ideje. Ebben az esetben hagyja ki az elfelejtett adagot és vegye be a következőt, a szokásos időben. Ne vegyen be kétszeres adagot a kihagyott adag pótlására. 

Ha idő előtt abbahagyja a Febuxostat Sandoz filmtabletta szedését 
Még akkor se hagyja abba a Febuxostat Sandoz filmtabletta szedését, ha jobban érzi magát, kivéve, ha ezt kezelőorvosa tanácsolta Önnek. Ha abbahagyja a Febuxostat Sandoz filmtabletta szedését, a húgysavszintje ismét emelkedhet és panaszai súlyosbodhatnak amiatt, hogy újabb urát-kristályok képződnek az ízületeiben és azok körül, illetve a veséiben. 
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét. 

4.
Lehetséges mellékhatások 

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Azonnal hagyja abba a gyógyszer szedését és forduljon kezelőorvosához vagy menjen el a legközelebbi sürgősségi osztályra, ha az alábbi, ritka mellékhatásokat (ami 1000 beteg közül legfeljebb 1 beteget érinthet) tapasztalja, mivel ezeket súlyos allergiás reakció követheti: 

•
anafilaxiás reakció, gyógyszertúlérzékenység (lásd a 2. pont „Figyelmeztetések és óvintézkedések”);
•
potenciálisan életveszélyes bőrkiütések megjelenése, melyet a bőrön hólyagképződés és hámlás jellemez, ami érintheti a testüregek (például a szájüreg és a nemi szervek) belső felszínét is, fájdalmas fekélyek megjelenésével járhat a szájüregben és/vagy a nemi szerveken, lázzal, torokfájással és fáradékonysággal is társulhat (Stevens–Johnson-szindróma/toxikus epidermális nekrolízis) vagy megnagyobbodott nyirokcsomók, májnagyobbodás, májgyulladás (májelégtelenségig súlyosbodhat), továbbá előfordulhat a fehérvérsejtszám emelkedése a vérben (eozinofíliával és szisztémás tünetekkel kísért gyógyszerreakció-DRESS szindróma) (lásd 2. pont);
•
generalizált bőrkiütések.
Gyakori mellékhatások (10‑ből legfeljebb 1 beteget érinthet): 

· kóros májfunkciós vizsgálati eredmények

· hasmenés 

· fejfájás

· bőrkiütés (beleértve a különböző típusú bőrkiütéseket, lásd a „nem gyakori” és a „ritka” mellékhatásokat is) 

· hányinger 

· a köszvény tüneteinek fokozódása 

· helyi duzzanatok kialakulása a szövetek közötti folyadékgyülem következtében (ödéma)
· szédülés

· légszomj

· viszketés

· végtagfájdalom, izom-/ízületi fájdalom/sajgás

· fáradtság

További mellékhatások az eddig felsoroltakon kívül.
Nem gyakori mellékhatások (100‑ból legfeljebb 1 beteget érinthet): 

· csökkent étvágy, a vércukorszint változása (cukorbetegség) - aminek túlzott szomjúság lehet a jele, emelkedett vérzsír-szint, testtömeg-növekedés 

· a nemi késztetés elvesztése 

· alvászavar, álmosság 

· zsibbadás, bizsergő érzés, csökkent vagy megváltozott érzékelés (hipesztézia, hemiparézis vagy paresztézia), megváltozott ízérzés, csökkent szaglóképesség (hipozmia)
· kóros EKG görbe, szabálytalan vagy szapora szívverés, szívdobogásérzés (palpitáció) 

· hőhullámok vagy kipirulás (pl. az arc vagy a nyak kivörösödése), magas vérnyomás, vérzés (hemorrágia, csak azoknál a betegeknél, akik vérképzőszervi betegségükre kemoterápiát kapnak) 

· köhögés, mellkasi szorító érzés, mellkasi fájdalom, orrjárat és/vagy torok gyulladása (felső légúti fertőzések), hörghurut, alsó légúti fertőzés 

· szájszárazság, hasi fájdalom/panaszok, fokozott bélgázképződés, gyomortáji fájdalom, gyomorégés/emésztési zavar, székrekedés, gyakoribb székürítés, hányás, gyomorpanaszok 

· viszkető kiütés, csalánkiütés, a bőr gyulladása, a bőr elszíneződése, apró vörös vagy rózsaszín pontok megjelenése a bőrön; lapos vörös foltok megjelenése a bőrön; lapos, vörös, összefolyó kidudorodásokkal fedett területek megjelenése, bőrkiütés, vörös foltok és területek megjelenése a bőrön, fokozott verejtékezés, éjszakai verejtékezés, hajhullás, bőrvörösség (eritéma), pikkelysömör, ekcéma, más jellegű bőrbetegségek 

· izomgörcs, izomgyengeség, ízületi tömlő gyulladása vagy ízületi gyulladás (az ízületi gyulladást általában fájdalom, duzzanat és/vagy merevség kíséri), hátfájás, izomgörcsök,  izom- és/vagy ízületi merevség
· vér a vizeletben, kórosan gyakori vizelés, kóros vizeletvizsgálati lelet (magas a vizelet fehérjetartalma), a veseműködés károsodása, húgyúti fertőzés 

· mellkasi fájdalom, mellkasi szorító érzés 

· kövek az epehólyagban vagy az epevezetékben (epekövesség) 

· a pajzsmirigyserkentő hormon (TSH) szintjének megemelkedése a vérben 

· a klinikai kémiai mutatók vagy a vérsejtek, illetve vérlemezkék számának változásai (a vér laboratóriumi vizsgálatának kóros eredményei) 

· vesekőképződés 

· merevedési zavar 

· pajzsmirigy csökkent aktivitása

· homályos látás, a látásban bekövetkező változás

· fülcsengés

· orrfolyás

· szájnyálkahártya-fekély

· hasnyálmirigy gyulladása: gyakori tünetei a hasi fájdalom, hányinger és hányás

· sürgető vizelési inger

· fájdalom

· rossz közérzet

· INR-érték emelkedése (véralvadási paraméter)
· zúzódás

· ajakduzzanat

Ritka mellékhatások (1000‑ből legfeljebb 1 beteget érinthet): 

· izomkárosodás, egy olyan állapot, mely ritkán súlyos is lehet. Izomproblémákkal járhat, és különösen akkor, ha egyidejűleg nem érzi jól magát vagy magas láza van, akkor kóros izomlebomlás állhat a háttérben. Haladéktalanul keresse fel kezelőorvosát, amennyiben izomfájdalmat, érzékenységet vagy gyengeséget érez. 

· a bőr mélyebb rétegeinek súlyos duzzanata, különösen a szemek, a nemiszervek, a kezek, lábak vagy a nyelv környékén, amely hirtelen kialakuló nehézlégzéssel társulhat 

· magas láz, melyet kanyarószerű bőrkiütés, megnagyobbodott nyirokcsomók, májnagyobbodás, májgyulladás (májelégtelenségig súlyosbodhat), a fehérvérsejtek számának emelkedése a vérben (leukocitózis, az eozinofil sejtek számának növekedésével vagy anélkül) kísérhet 

· különböző bőrkiütések (például fehér pöttyökkel járó, hólyagos, gennyet tartalmazó hólyagos, hámlással járó, kanyaróhoz hasonló), kiterjedt bőrpír, elhalások és hólyagos elváltozások a felhámon és a nyálkahártyákon, mely hámlást és vérmérgezést is eredményezhet (Stevens–Johnson-szindróma/toxikus epidermális nekrolízis) 

· idegesség 

· szomjúságérzés 

· testtömegcsökkenés, megnövekedett étvágy, kóros étvágytalanság (anorexia) 

· kórosan alacsony vérsejtszám (fehérvérsejtszám, vörösvértestszám vagy vérlemezkeszám)

· a vizelet mennyiségének változása vagy csökkenése a vese gyulladása következtében (tubulointersticiális nefrítisz) 

· májgyulladás (hepatítisz) 

· a bőr sárgás elszíneződése (sárgaság)

· húgyhólyagfertőzés

· májkárosodás

· a vér emelkedett kreatin-foszfokináz-szintje (izomkárosodás jele) 

· hirtelen szívhalál

· alacsony vörösvértestszám (vérszegénység)

· depresszió

· alvászavar

· ízérzés elvesztése

· égő érzés

· forgó jellegű szédülés (vertigo)

· keringési elégtelenség

· tüdőfertőzés (tüdőgyulladás)

· szájsebek; száj gyulladása

· emésztőcsatorna átfúródása

· rotátorköpeny-szindróma

· reumás izomfájdalom (úgynevezett polimialgia reumatika)

· forróságérzet

· hirtelen fellépő látásvesztés a szem egyik verőerének elzáródása miatt

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Febuxostat Sandoz filmtablettát tárolni? 
A gyógyszer gyermekektől elzárva tartandó! 
A dobozon és buborékcsomagoláson feltüntetett lejárati idő (Felh.:) után ne szedje ezt a gyógyszert. A lejárati idő az adott hónap utolsó napjára vonatkozik. 
Ez a gyógyszer nem igényel különleges tárolást. 
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét. 

6.
A csomagolás tartalma és egyéb információk 

Mit tartalmaz a Febuxostat Sandoz filmtabletta?
-
A készítmény hatóanyaga a febuxosztát. 

Febuxostat Sandoz 80 mg filmtabletta

80 mg febuxosztátot tartalmaz (hemihidrát formájában) filmtablettánként.
Febuxostat Sandoz 120 mg filmtabletta

120 mg febuxosztátot tartalmaz (hemihidrát formájában) filmtablettánként. 
-
Egyéb összetevők:

Tablettamag: 

laktóz-monohidrát, mikrokristályos cellulóz (E460), hidroxipropilcellulóz (E463), kroszkarmellóz-nátrium, vízmentes kolloid szilícium-dioxid (E551), magnézium-sztearát (E470b)

Filmbevonat: 

poli(vinil-alkohol) (E1203), talkum (E553b), titán-dioxid (E171), makrogol 3350 (E1521), metakrilsav-etil-akrilát kopolimer (1:1) (A típusú), sárga vasoxid (E172), nátrium-hidrogén-karbonát (E500(ii)). 

Milyen a Febuxostat Sandoz filmtabletta külleme és mit tartalmaz a csomagolás? 

Febuxostat Sandoz 80 mg filmtabletta: 

Halványsárga vagy sárga színű, kapszula alakú filmtabletta, egyik oldalán „80” mélynyomású felirattal ellátva, a másik oldala sima. A tabletta méretei: 16,5 mm x 7,0 mm.
Febuxostat Sandoz 120 mg filmtabletta: 

Halványsárga vagy sárga színű, kapszula alakú filmtabletta, egyik oldalán „120” mélynyomású felirattal ellátva, a másik oldala sima. A tabletta méretei 18,5 mm x 9,0 mm.
Filmtabletták OPA/Al/PVC//Al vagy PVC/PE/PVDC//Al buborékcsomagolásban és dobozban.

Kiszerelések: 14, 28, 30, 42, 56, 84 és 98 db filmtabletta
Nem feltétlenül mindegyik kiszerelés kerül kereskedelmi forgalomba. 

A forgalomba hozatali engedély jogosultja 

Sandoz Hungária Kft.

1114 Budapest

Bartók Béla út 43-47.

Magyarország

Gyártó
Rontis Hellas Medical and Pharmaceutical Products S.A.
P.O. Box 3012 Larissa Industrial Area
41500 Larissa
Görögország

Salutas Pharma GmbH

Otto-von-Guericke-Allee 1

Sachsen-Anhalt

39179 Barleben

Németország

Lek Pharmaceuticals d.d.

Verovškova 57

1526 Ljubljana

Szlovénia
Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria

Febuxostat Sandoz 80 mg - Filmtabletten




Febuxostat Sandoz 120 mg - Filmtabletten

Belgium

Febuxostat Sandoz 80 mg filmomhulde tabletten




Febuxostat Sandoz 120 mg filmomhulde tabletten
Csehország

Febuxostat Sandoz 

Franciaország

FEBUXOSTAT SANDOZ 80 mg, comprimé pelliculé



FEBUXOSTAT SANDOZ 120 mg, comprimé pelliculé

Görögország

Febuxostat/Sandoz
Hollandia

Febuxostat Sandoz 80 mg, filmomhulde tabletten



Febuxostat Sandoz 120 mg, filmomhulde tabletten

Írország

Febuxostat Rowex 80 mg & 120 mg Film-coated tablets

Magyarország

Febuxostat Sandoz 80 mg filmtabletta



Febuxostat Sandoz 120 mg filmtabletta

Németország

Febuxostat HEXAL 80 mg Filmtabletten



Febuxostat HEXAL 120 mg Filmtabletten

Olaszország

Febuxostat Sandoz
Spanyolország

Febuxostat Sandoz 80 mg comprimidos recubiertos con pelicula EFG



Febuxostat Sandoz 120 mg comprimidos recubiertos con pelicula EFG

Szlovákia

Febuxostat Sandoz 80 mg 



Febuxostat Sandoz 120 mg

Febuxostat Sandoz 80 mg filmtabletta

OGYI-T-23217/01     14×      OPA/Al/PVC//Al buborékcsomagolás

OGYI-T-23217/02     14×      PVC/PE/PVDC//Al buborékcsomagolás

OGYI-T-23217/03     28×      OPA/Al/PVC//Al buborékcsomagolás

OGYI-T-23217/04     28×      PVC/PE/PVDC//Al buborékcsomagolás

OGYI-T-23217/25     30×      OPA/Al/PVC//Al buborékcsomagolás
OGYI-T-23217/26     30×      PVC/PE/PVDC//Al buborékcsomagolás

OGYI-T-23217/05     42×      OPA/Al/PVC//Al buborékcsomagolás

OGYI-T-23217/06     42×      PVC/PE/PVDC//Al buborékcsomagolás

OGYI-T-23217/07     56×      OPA/Al/PVC//Al buborékcsomagolás

OGYI-T-23217/08     56×      PVC/PE/PVDC//Al buborékcsomagolás

OGYI-T-23217/09     84×      OPA/Al/PVC//Al buborékcsomagolás

OGYI-T-23217/10     84×      PVC/PE/PVDC//Al buborékcsomagolás

OGYI-T-23217/11     98×      OPA/Al/PVC//Al buborékcsomagolás

OGYI-T-23217/12     98×      PVC/PE/PVDC//Al buborékcsomagolás

Febuxostat Sandoz 120 mg filmtabletta
OGYI-T-23217/13     14×      OPA/Al/PVC//Al buborékcsomagolás
OGYI-T-23217/14     14×      PVC/PE/PVDC//Al buborékcsomagolás
OGYI-T-23217/15     28×      OPA/Al/PVC//Al buborékcsomagolás
OGYI-T-23217/16     28×      PVC/PE/PVDC//Al buborékcsomagolás
OGYI-T-23217/27     30×      OPA/Al/PVC//Al buborékcsomagolás
OGYI-T-23217/28     30×      PVC/PE/PVDC//Al buborékcsomagolás

OGYI-T-23217/17     42×      OPA/Al/PVC//Al buborékcsomagolás

OGYI-T-23217/18     42×      PVC/PE/PVDC//Al buborékcsomagolás

OGYI-T-23217/19     56×      OPA/Al/PVC//Al buborékcsomagolás

OGYI-T-23217/20     56×      PVC/PE/PVDC//Al buborékcsomagolás

OGYI-T-23217/21     84×      OPA/Al/PVC//Al buborékcsomagolás

OGYI-T-23217/22     84×      PVC/PE/PVDC//Al buborékcsomagolás

OGYI-T-23217/23     98×      OPA/Al/PVC//Al buborékcsomagolás

OGYI-T-23217/24     98×      PVC/PE/PVDC//Al buborékcsomagolás

A betegtájékoztató legutóbbi felülvizsgálatának dátuma: 2024. április.

